**Dincolo de adio**

*Cristi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

din nou

timpul îmi toarce gânduri,

urzindu-mi poza ta,

cu bulbi de străluciri profunde,

pe vălul insomniei mele.

atâtea exclamări de noapte,

desprinse parcă din surdină,

îmi tot încheagă umbra ta

pe toate treptele de suflet.

secundele sunt percuţii de soartă,

răzvrătite în oasele mele.

din fiecare vibraţie aud

mai intens

elegia care te-a coincis

cu sensul absolut

de fericire.

privirea ta captează contemplarea

şi nu ştiu,

din atâta scris,

să mai găsesc vreo scuză

acestor orbi ce se numesc poeţi

şi nu te-așază în fel şi chip pe foi

pe tine,

exemplul cel mai elocvent de muză.

eu te tot clădesc

pe o patimă de viaţă,

cu savoarea ultimei iubiri,

deşi în toată miopia de cuvinte

nici nu mai văd

ce martiraj îmi scrii.

și de-am să mor pe aşternutul poeziei,

cu dorul tău prescris

pe rana în care mi-e sădită crima

de-a te fi simțit

fior de cântec viu în mine,

nici n-aş clipi

şi am să îmi iert fărădelegea

că am trăit cu tine în piept,

iubindu-ţi fiecare sol de zâmbet

până la limite de cosmos.

răpus apoi definitiv

de gestul meu eliptic

de-a te voala în vers

cu luna,

voi pune semn de adagio

pe inimă

ca să-mi încep în moarte

uvertura.

dar poate chiar şi-aşa

n-ar fi de ajuns

această abolire

de noapte şi de ziuă,

ar putea fi doar un altfel de răspuns,

iar eu voi continua să te respir

şi dincolo de adio.